CELEX: 32012D0624
Language: sl
Date: 2012-10-04 00:00:00
Title: 2012/624/EU: Izvedbeni sklep Sveta z dne 4. oktobra 2012 o dovoljenju Madžarski, da uporabi posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost

9.10.2012   
            
            
               SL
            
            
               Uradni list Evropske unije
            
            
               L 274/26
            
         IZVEDBENI SKLEP SVETA
   z dne 4. oktobra 2012
   o dovoljenju Madžarski, da uporabi posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost
   (2012/624/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Madžarska je z dopisom, ki ga je Komisija evidentirala 3. februarja 2012, zaprosila za dovoljenje za odstopanje od člena 193 Direktive 2006/112/ES od 1. julija 2012 in za dobo dveh let, ki ureja vprašanje, katera oseba mora davčnim organom plačati davek na dodano vrednost (DDV). V tem dopisu je Madžarska navedla, da ne bo prosila za podaljšanje navedenega dovoljenja.
            
         
               (2)
            
            
               V skladu z drugim pododstavkom člena 395(2) Direktive 2006/112/ES je Komisija z dopisom z dne 26. aprila 2012 o zahtevku Madžarske obvestila druge države članice, ter z dopisom z dne 2. maja 2012 uradno obvestila Madžarsko, da ima vse informacije, potrebne za oceno zahtevka. Komisija je svoj predlog za dovoljenje za odstopanje predstavila Svetu 29. junija 2012.
            
         
               (3)
            
            
               Oseba, ki je dolžna plačati DDV, je praviloma davčni zavezanec, ki dobavlja blago v skladu s členom 193 Direktive 2006/112/ES. Namen odstopanja, ki ga je zahtevala Madžarska, je za omejeno obdobje naložiti navedeno obveznost na davčnega zavezanca, kateremu se dobavijo nekateri nepredelani kmetijski proizvodi v sektorjih žit in oljnic.
            
         
               (4)
            
            
               Madžarska je za navedene sektorje ugotovila, da so številni trgovci tako na notranjem trgu kot v trgovini znotraj Skupnosti vpleteni v različne oblike davčne utaje, saj ne plačujejo davčnim organom DDV, ki so ga obračunali za svoje dobave. Kadar so njihovi kupci davčni zavezanci s pravico do celotnega odbitka, so še vedno upravičeni do davčne olajšave.
            
         
               (5)
            
            
               Ukrep, na podlagi katerega mora davčni zavezanec, kateremu se dobavi blago, namesto dobavitelja plačati DDV, je nujni začasni ukrep, s katerim bo odpravljena možnost te vrste davčne utaje. Da se zagotovi učinkovitost ukrepa, bi moral zajeti žetev v letu 2012. Ukrep bi se moral končati v dveh letih, kar bi moralo biti dovolj dolgo obdobje, da Madžarska uvede dokončne ukrepe v kmetijskem sektorju, skladne z Direktivo 2006/112/ES, za preprečevanje te oblike davčne utaje in boj proti njej.
            
         
               (6)
            
            
               Za preprečevanje prenosa davčne utaje na fazo predelave proizvodov, na druge proizvode ali sektorje, bi morala Madžarska uvesti ustrezne nadzorne ukrepe in obveznosti poročanja ter o tem uradno obvestiti Komisijo.
            
         
               (7)
            
            
               Za zagotovitev, da se posebni ukrep uporablja samo za nekatere posebne kmetijske proizvode in da se zagotovi njegova pravna varnost, bi bilo treba blago, ki ga zajema posebni ukrep, določiti z uporabo kombinirane nomenklature iz Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (2).
            
         
               (8)
            
            
               Posebni ukrep je sorazmeren z želenimi cilji, saj je časovno omejen in se ne namerava uporabljati na splošno, temveč samo za nekaj natančno določenih proizvodov, ki v nespremenjenem stanju običajno niso namenjeni končni potrošnji ter v zvezi s katerimi je davčna utaja povzročila znatno izgubo prihodkov iz DDV.
            
         
               (9)
            
            
               Posebni ukrep ne bo imel škodljivega vpliva na lastna sredstva Unije iz naslova DDV –
            
         SPREJEL NASLEDNJI SKLEP:
   Člen 1
   Z odstopanjem od člena 193 Direktive 2006/112/ES se Madžarsko pooblasti, da kot osebo, ki je dolžna plačati DDV, določi davčnega zavezanca, kateremu se dobavi naslednje blago, navedeno v kombinirani nomenklaturi iz Uredbe (EGS) št. 2658/87:
   
               Oznaka KN
            
            
               Izdelek
            
         
               1001
            
            
               Pšenica in soržica
            
         
               1002
            
            
               Rž
            
         
               1003
            
            
               Ječmen
            
         
               1004
            
            
               Oves
            
         
               1005
            
            
               Koruza
            
         
               1008 60 00
            
            
               Tritikala
            
         
               1201
            
            
               Soja, cela ali lomljena
            
         
               1205
            
            
               Seme oljne repice ali ogrščice, celo ali lomljeno
            
         
               1206 00
            
            
               Sončnično seme, celo ali lomljeno
            
         Člen 2
   Kot pogoj za dovoljenje iz člena 1 Madžarska uvede ustrezne in učinkovite nadzorne ukrepe in obveznosti poročanja v zvezi z davčnimi zavezanci, ki dobavljajo blago, na katerega se nanaša ta sklep.
   Madžarska obvesti Komisijo o uvedbi ukrepov in obveznosti iz prvega odstavka.
   Člen 3
   Ta sklep začne učinkovati na dan uradnega obvestila.
   Uporablja se od 1. julija 2012 do 30. junija 2014.
   Člen 4
   Ta sklep je naslovljen na Madžarsko.
   
      V Luxembourgu, 4. oktobra 2012
      
         
            Za Svet
         
         
            Predsednica
         
         S. CHARALAMBOUS
      
   
   
      (1)  UL L 347, 11.12.2006, str. 1.
   
      (2)  UL L 256, 7.9.1987, str. 1.